**Zápisnica zo zasadnutia Predsedníctva SÚCHNO**

**Detva 26.11.2019**

**Prítomní:** pp. Majsniar, Kočajda, Lengvarský, Adamuščin, Štaudinger, Sudimák, Strasser

**Hosť:** pp. Lipták

**Program:**

1./ Otvorenie

2./ Kontrola plnenia úloh

3./ Vyúčtovanie HŠV NO Nižný Hrušov

4./ Žiadosti o chovateľské akcie na rok 2020

5./ Zápisy RTG vyhodnotené v ČR

6./ Vystavenie PP pre CHS Kati-Vlčí mak

7./ List od p. Olearčina

8./ Žiadosť p. Hromadu

9./ Rôzne

10./ Záver

**1./ Otvorenie**

Prítomných privítal a zasadnutie otvoril predseda SÚCHNO p. Albín Majsniar

**2./ Kontrola plnenia úloh**

Pridelené úlohy jednotlivým členom sú splnené, prípadne v ďalšom riešení

**3./ Vyúčtovanie HŠV NO Nižný Hrušov**

Sekretariát predložil prítomným prehľad príjmov a výdajov spojených s HŠV NO. Predsedníctvo berie na vedomie vyúčtovanie HŠV NO

**4./ Žiadosti o chovateľské akcie na rok 2020**

Predsedníctvo prejednalo došlé žiadosti o chovateľské akcie a rozhodlo nasledovne:

**Výstavy:** Košice-Anička, Tušice, Smižany, Zubrohlava, Pobedim, Dunajská Streda, Dolná Krupá, Trstice, Šamorín

**Bonitácie:** Poprad, Košice-Anička, Kežmarok, Lučenec, Pliešovce, Zubrohlava, Vyhne, Holíč, Prašice, Nitra, Zbehy

**Körung:** Rohožník, Banská Bystrica, Vyhne

**HŠV NO:** Pobedim

**5./ Zápisy RTG vyhodnotené v ČR**

Predsedníctvo rozhodlo o spoplatnení zápisov RTG, ktoré sú vyhodnotené na Veterinárnej klinike v Brne

MVDr. Milanom Snášilom, CSc. vo výške 100,- € (50,- € DBK, 50,- € DLK)

**6./ Vystavenie PP pre CHS Kati-Vlčí mak**

Sekretariát predložil členom podklady na vystavenie preukazov o pôvode pre „W“ vrh chovateľskej stanice

Kati-Vlčí mak, ktoré boli doručené na plemennú knihu 19.6.2019, pričom jedince z tejto chovateľskej stanice boli narodené 13.6.2018 čo znamená, že podklady boli zaslané po viac ako 1 roku od ich narodenia.

V zmysle Poriadkov SÚCHNO, článok 10.0 – Vrh, bod 10.5 – citujem „Po druhej kontrole vrhu, najneskôr však do 10 týždňov veku šteniat zasiela chovateľ vyplnenú prihlášku k zápisu šteniat (zadná strana krycieho listu č.2), potvrdenú príslušným poradcom chovu spolu so žiadankou o určenie tetovacej značky a kontrolným tetovacím lístkom na HPK doporučenou poštou. Prihlášky vrhov zaslané po tomto termíne HPK neprijme a nevystaví preukazy pôvodu“ predsedníctvo **neschválilo** vystavenie preukazov o pôvode pre „W“ vrh chovateľskej stanice Kati-Vlčí mak

**7./ List od p. Olearčina**

Predsedníctvo SÚCHNO berie na vedomie list od p. Olearčina

**8./ Žiadosť p. Hromadu**

**a)** Predsedníctvo SÚCHNO obdržalo žiadosť p. Hromadu o odkúpenie reklamných predmetov – odznakov, ktoré dal vyrobiť a mali byť použité pre HŠV NO 2019 ako reklamné predmety. Prílohou žiadosti je aj daňový

doklad – faktúra vo výške 676,80 €, vystavená na CORYMELA, Priemyselná 1713/6, Michalovce.

V zmysle rozpočtu SÚCHNO na rok 2019 takáto položka nebola odsúhlasená a ani SÚCHNO nezadalo p. Hromadovi požiadavku na výrobu reklamných predmetov. Z tohoto dôvodu **predsedníctvo neschválilo** odkúpenie reklamných predmetov od p. Hromadu. Súčasťou žiadosti bola aj registrácia kynologického združenia CORYMELA – predsedníctvo sa touto žiadosťou nezaoberalo, nakoľko registrácia kynologických klubov nie je v kompetencii SÚCHNO

**b)** Predsedníctvo SÚCHNO obdržalo od p. Hromadu žiadosť o zaslanie záväzného písomného stanoviska k vzniknutej situácii ohľadne krytia Samar Dobrzykow x Gezy Lau-Mentos. Predsedníctvo prešetrí vzniknutú situáciu a po ukončení šetrenia zašle písomné stanovisko p. Hromadovi.

**9./ Rôzne**

**-** predsedníctvo rozhodlo o zaradení MVDr. Radky Štaudingerovej do zoznamu rozhodcov pre exteriér NO na základe úspešného zloženia záverečných skúšok

**-** sekretariát predložil prítomným oznam plemennej knihy SV ohľadne nemeckej bonitácie – Körung. Najneskôr 10 dní pred podujatím musia kluby v zahraničí nahlásiť zúčastnené psy ústrediu SV e-mailom na adresu koerung@schaeferhunde.de. Akceptovaný bude len originálny formulár SV. Akcie sa môžu zúčastniť len psy, ktoré boli nahlásené na ústredie SV. Zmena nastáva aj pri zasielaní podkladov po ukončení akcie. Kompletné dokumenty budú zasielané prostredníctvom plemennej knihy (nezasiela bonitačný komisár). Za účelom plynulého spracovania musia byť ku každému jedincovi priložené nasledujúce doklady: originál PP, doklad o vykonanej skúške (BH, IPO1 alebo IGP1), výstavné ocenenie (trieda mladých, dospievajúcich, dospelých), výstavné ocenenie z triedy otvorenej (jedince staršie ako 24 mesiacov bez skúšky z výkonu) sa uznáva len vtedy, pokiaľ výstavu posudzoval rozhodca SV (CACIB výstavy zo zahraničia z triedy strednej nie sú uznávané), vyhodnotené a zapísané RTG na DBK+DLK. Dokumenty, ktoré nezašle plemenná kniha nebudú spracované a budú vrátené späť. Predsedníctvo berie oznam na vedomie

**-** predsedníctvo schválilo odmenu pracovníčke v zmysle rozpočtu SÚCHNO na rok 2019

**-** I. Kočajda navrhol zmenu bonitačnej karty podľa vzoru SV – schválené

- predsedníctvo rozhodlo zaslať na plemennú knihu SV žiadosť o zaslanie stanoviska v súvislosti s uznávaním povahového testu a možnosti posudzovať tento druh skúšky slovenskými rozhodcami

**10./ Záver**

Zasadnutie ukončil a prítomným sa za účasť poďakoval p. Albín Majsniar. Zároveň poprial členom príjemné prežitie sviatkov a veľa úspechov v novom roku.

Zapísala: R.Chlebanová ........................................................

 Albín Majsniar

 Predseda SÚCHNO